DA Den Europæiske Unions Tidende C 394/1

UDTALELSE FRA KOMMISSIONEN

af 25. november 2015

om den ændrede plan for bortskaffelse af radioaktivt affald fra genoprettelsesplanen for Dounreay-anlægget i Caithness, Skotland, Det Forenede Kongerige

(Kun den engelske udgave er autentisk)

(2015/C 394/01)

Nedenstående vurdering foretages i henhold til Euratom-traktatens bestemmelser, uden at dette berører eventuelle yderligere vurderinger, der skal foretages i henhold til traktaten om Den Europæiske Unions funktionsmåde, samt de forpligtelser, der følger heraf og af afledt ret (1).

Den 17. januar 2013 modtog Europa-Kommissionen fra Det Forenede Kongeriges regering almindelige oplysninger om den ændrede plan for bortskaffelse af radioaktivt affald fra genoprettelsesplanen for Dounreay-anlægget, jf. Euratom-traktatens artikel 37.

På grundlag af disse oplysninger og en række supplerende oplysninger, som Kommissionen udbad sig den 11. februar 2013 og den 14. januar 2015, og som Det Forenede Kongeriges myndigheder forelagde den 22. december 2014, den 31. marts 2015 og den 24. juli 2015, samt efter høring af ekspertgruppen udtaler Kommissionen følgende:

1. Afstanden mellem anlægget og den nærmeste grænse til en anden medlemsstat, som i dette tilfælde er Irland, er ca. 600 km.

2. De tilladte grænseværdier for radioaktive gas- og væskeudledninger, som i øjeblikket er gældende, er mere restriktive end dem, hvorpå Kommissionen i 2005 fremsatte sin første udtalelse i henhold til artikel 37. De fremskridt, der er gjort i forbindelse med de planlagte demonteringsaktiviteter i genoprettelsesplanen for Dounreay-anlægget, har imidlertid medført en ændring af det uheldsscenarie, som de radiologiske følger af utilsigtede udslip af radioaktive stoffer vurderes på bagrund af.

3. Under normale driftsforhold er det ikke sandsynligt, at den ændrede plan vil give anledning til en eksponering af sundhedsmæssig betydning af befolkningen i andre medlemsstater, jf. den dosisgrænse, som fastsættes i de nye grundlæggende sikkerhedsnormer (direktiv 2013/59/Euratom).

4. Fast radioaktivt affald vil blive oplagret på stedet eller i særlige lagre lige ved siden af anlægget. Ikke-radioaktivt fast affald og restaffald, der er undtaget fra lovpligtig kontrol, frigives til bortskaffelse som konventionelt affald eller til genbrug eller genvinding. Dette vil ske i overensstemmelse med kriterierne i de nye grundlæggende sikkerhedsnormer (direktiv 2013/59/Euratom).

5. Skulle der ske utilsigtet udledning af radioaktive stoffer som følge af en ulykke af den type og størrelse, som omhandles i den ændrede plan, vil de doser, som befolkningen i en anden medlemsstat efter al sandsynlighed vil blive udsat for, ikke være af sundhedsmæssig betydning, jf. de referenceniveauer, som fastsættes i de nye grundlæggende sikkerhedsnormer (direktiv 2013/59/Euratom).

Kommissionen konkluderer derfor, at gennemførelsen af den ændrede plan for bortskaffelse af radioaktivt affald i enhver form fra genoprettelsesplanen for Dounreay-anlægget, hverken under normal drift eller i tilfælde af en ulykke af den type og størrelse, som omhandles i de almindelige oplysninger, kan antages at ville medføre en sundhedsmæssigt betydelig radioaktiv kontaminering af en anden medlemsstats vande, jord eller luftrum, jf. de bestemmelser, som fastsættes i de nye grundlæggende sikkerhedsnormer (direktiv 2013/59/Euratom).

Udfærdiget i Bruxelles, den 25. november 2015. På Kommissionens vegne Miguel ARIAS CAÑETE Medlem af Kommissionen

(1) For eksempel skal der i henhold til traktaten om den Europæiske Unions funktionsmåde foretages en yderligere vurdering af miljøforholdene. Indledningsvis ønsker Kommissionen at henlede opmærksomheden på bestemmelserne i direktiv 2011/92/EU om vurdering af visse offentlige og private projekters indvirkning på miljøet, direktiv 2001/42/EF om vurdering af bestemte planers og programmers indvirkning på miljøet, direktiv 92/43/EØF om bevaring af naturtyper samt vilde dyr og planter og direktiv 2000/60/EF om fastlæggelse af en ramme for Fællesskabets vandpolitiske foranstaltninger.